text: Plejehjem sikrer sig mod tyve 
  27 februar 2015 kl. 08.36
  Nu skal plejehjem i Sønderborg kommune sikres mod indbrudstyve. Det sker efter flere indbrud blandt andet på Tandsbjerg Plejecenter
  Sikringer og skydelåse på vinduerne skal sikre beboerne på Tandsbjerg Plejecenter mod indbrudstyve. På den måde skal den kriminelle ligefrem smadre termovinduet.
  Det er et initiativ, der nu bliver taget efter fem indbrud indenfor det sidste års tid. To alene i år.
  Serviceleder på plejecentret, Flemming Boye, skal i gang med at sætte dem op. Han er meget ærgerlig over indbruddene. De gør beboerne urolige og er samtidig dyre. For plejecentret skal betale de første 5-10.000 kr. i selvrisiko.
  Tyvene bryder ofte ind på stuer, der lige er blevet tomme efter en beboer er død.
  - Indbrudstyvene læser åbenbart dødsannoncerne, siger Flemming Boye til TV SYD.
  
  